ବ୍ରହ୍ମପୁର ୧୬|୮ଃ ଗଂଜାମ କବିସୂର୍ଯ୍ୟନଗର ଗୁଡିଆଳିରେ କୃଷ୍ଣ ଜେନା ନାମକ ଜଣେ ବ୍ୟକ୍ତିଙ୍କର ମୃତ୍ୟୁ ହୋଇଛି । ଦେହ ଅସୁସ୍ଥତା କାରଣରୁ ମୃତ୍ୟୁ ହୋଇଥିବା ସୂଚନା ମିଳିଛି । ମୃତଦେହକୁ ବଂଚାଇବା ପାଇଁ ଗାଁ ମଶାଣିରେ ପୂଜା ପାଠ କରିଛି ତାନ୍ତ୍ରିକ । ଏହାକୁ ଗ୍ରାମବାସୀମାନେ ବିରୋଧ କରୁଥିବାର ଦେଖିବାକୁ ମିଳିଛି । ଫଳରେ ତାନ୍ତ୍ରିକକୁ ଅଟକ ରଖିଛନ୍ତି ଗ୍ରାମବାସୀ ।
ସୂଚନାଯୋଗ୍ୟ ଯେ, ଗଂଜାମ ଜିଲ୍ଲାର ବିଭିନ୍ନ ଅଂଚଳରେ ଏବେ ବି ଅନ୍ଧ ବିଶ୍ବାସ ବଞ୍ଚି ରହିଛି । ଗତକାଲି ବୁଗୁଡା ଅଂଚଳରେ ଜଣେ ମୃତ ବ୍ୟକ୍ତିଙ୍କୁ ବଂଚାଇବା ପାଇଁ ଶିବ ମନ୍ଦିରରେ ପାଣି ଢଳାଯାଇଥିବା ଘଟଣା ନଜରକୁ ଆସିଥିବା ବେଳେ ଆଜି ପୁଣି କବିସୂର୍ଯ୍ୟନଗର ଥାନା ଗୁଡିଆଳି ଗାଁରେ ସେହିଭଳି ଘଟଣା ଘଟିଛି । ଗାଁର କୃଷ୍ଣ ଜେନା ନାମକ ବ୍ୟକ୍ତିଙ୍କର ମୃତ୍ୟୁ ଗତକାଲି ରାତିରେ ହୋଇଥିଲା ।
ତେବେ ସେହି ମୃତ ବ୍ୟକ୍ତିଙ୍କୁ ବଂଚାଇବା ପାଇଁ ଜଣେ ତାନ୍ତ୍ରିକ ଆସି ପୂଜାପାଠ କରିଥିଲେ । ଗାଁ ମଶାଣିରେ ତାନ୍ତ୍ରିକ ଜଣକ ପୂଜା ପାଠ ସାଗଂକୁ ମନ୍ତ୍ର ପାଠ କରୁଥିବା ବେଳେ ଗାଁ ଲୋକେ ତାହାକୁ ବିରୋଧ କରିଥିଲେ । ଏହାପରେ ସଂପୃକ୍ତ ତାନ୍ତ୍ରିକକୁ ଗ୍ରାମବାସୀ ଅଟକ ରଖିଥିବାବେଳେ ସେ ଫେରାର ହୋଇ ଯାଇଥିବା ଜଣାପଡିଛି ।
